Source: http://web.kuria-birosag.hu/hu/elkeszult-kuria-kozeptavu-intezmenyi-strategiaja
Timestamp: 2018-06-19 12:23:06
Document Index: 5247749

Matched Legal Cases: ['Kúria ', 'Kúria ', 'Kúria ', 'Kúria ', 'Kúria ', 'Kúria ', 'Kúria ', 'Kúria ', 'Kúria ', 'Kúria ', 'Kúria ', 'Kúria ', 'Kúria ', 'Kúria ', 'Kúria ', 'Kúria ', 'Kúria ', 'Kúria ']

Elkészült a Kúria középtávú intézményi stratégiája | K Ú R I A
Elkészült a Kúria középtávú intézményi stratégiája
Az ÁROP-1.1.19-2012-2012-0002. számú projekt 22 millió forintos pénzügyi támogatásával 2013 szeptemberében elkészült a Kúria középtávú intézményi stratégiája, mely a szervezeti- intézményi kérdések mellett kiemelt hangsúlyt fektet a Kúria jogegységesítő és joggyakorlat-elemző tevékenységének fejlesztésére. Ugyancsak a projekt keretében kidolgozásra került a Kúria esélyegyenlőségi terve is. Az intézményi stratégiát egy 10 fős kúriai bírókból álló munkacsoport külső szakértő támogatásával dolgozta ki 2013 márciusától kezdődően.
A stratégia megalkotására a legfőbb ítélkező fórum szervezet rendszerének és részben működési céljainak 2012. január 1-től történő megváltozása miatt volt szükség. A legjelentősebb változás a bíróságok igazgatásának megváltozásán kívül az, hogy a 2012. január 1. napjától hatályos, a Kúriára vonatkozó törvényi szabályozás kiemelt feladatként határozza meg a Kúria részéről a jogegységesítő tevékenységet. A közvélemény és a bírói kar többi részének is jogos elvárása, hogy a Kúria középtávon is magas szinten, és egységes elvek szerint végezze ezt a feladatát. A stratégia megfogalmazói arra törekedtek, hogy egy alapos helyzetelemzést adjanak, felmérjék a Kúria jelenlegi működésének erősségeit és gyengeségeit, valamint azt, hogy milyen területen kell és lehet – a törvényi szabályozás maximális tiszteletben tartásával – beavatkozni, fejleszteni a Kúria ítélkező és jogegységi tevékenységét.
A stratégia szembenéz a szervezet és működés eddigi problémáival, empirikus adatok alapján felmérte a Kúria társadalmi elfogadottságát, a Kúria által használt jogegységesítő eszközök hatékonyságát, és tervet dolgozott ki arra nézve, hogy miképpen küszöbölje ki a jelenleg létező bizonytalanságokat és megteremtse a magas szintű – koherens és értékalapú – ítélkező és jogegységi tevékenység intézményi és szervezési kereteit. A dokumentum általános célja, a Kúria átlátható eredményes és hatékony működésének biztosítása, mely mind a társadalmi, mind a szakmai dimenziót illetően meg tud felelni a XXI. század kihívásainak.
A stratégia figyelembe veszi a régóta működő jogállami demokráciák tapasztalatait, és számot vet a történeti-társadalmi körülmények sajátosságaival. Mindezekre építve törekszik a joggyakorlat-elemzés intézményesítve eddig nem létező rendszerének kiépítésére, az alsóbb fokú bíróságokkal történő intenzívebb kapcsolattartásra, és a jogegységesítést elősegítő dokumentumok megfelelő hatásfokú publikálására. Kitér az ítélkezési tevékenység újabb dimenzióira (az európai jog alkalmazására, az alkotmányjogi panaszra és az önkormányzati normakontrollra). A stratégia alkotói egy modern legfelsőbb ítélkező fórum képét tartották szem előtt, ugyanakkor a meglévő személyi és anyagi erőforrásokra támaszkodva igyekeztek reális jövőképet felvázolni.
A stratégia sajátossága, hogy szól olyan kérdésekről is, amelyekről eddig a bírói berkeken kívül kevés szó esett: a bírósági szintek közötti megfelelő információáramlásról, az egyes jogegységesítő eszközök (kollégiumi vélemények, jogegységesítő határozatok, elvi bírósági döntések stb.) egymáshoz való viszonyáról, a közhangulat és a közvélemény felől érkező nyomás kezeléséről, a kollégiumok szerepének és a létező tanácsszerkezet modelljének átgondolásáról.
A stratégia végig kiemelt alapértékként és célként kezeli a Kúria és a bíróságok függetlenségét, ugyanakkor a közbizalom fenntartását és a hatékony működés megteremtését.
B u d a p e s t, 2013. szeptember 27.
A Kúria középtávú intézményi stratégiája itt olvasható
A Kúrián folyamatban van “A Kúria középtávú intézményi stratégiájának összeállítása, különös tekintettel a joggyakorlat-elemző tevékenység fejlesztésére” megnevezésű, ÁROP-1.1.19-2012-2012-0002 azonosító jelű, európai uniós támogatásból megvalósúló pályázat megvalósítása. A projekt 2012. december 1. és 2013. június 30. közötti kivitelezési időben valósul meg. A projekt célja a Kúria középtávú stratégiai tervének elkészítése, a jogegység megvalósításának biztosítása.
A projekt során megbízási szerződés keretében
foglalkoztatására kerül sor.
a stratégiaalkotáshoz szükséges speciális szakmai és alkalmazott tervezési ismeretek átadása projekt keretében felállításra kerülő munkacsoport tagjainak, akik valamennyien kúriai bírák,
az intézményi stratégia elkészítésének elősegítése,
a stratégiaalkotás fázis folyamatának általános ismertetése,
munkaanyagok elkészítésében való közreműködés,
ütemezés elkészítésében való közreműködés,
intézményi stratégia véglegesítésében való közreműködés.
A szakmai tanácsadóval a Kúria megbízási szerződést köt.
A megbízási szerződés megkötésének feltételei, hogy a tanácsadó rendelkezzen:
felsőfokú végzettség (jogász)
stratégiai tervezési elméleti ismeretekben való jártasság, és gyakorlati alkalmazásának képessége
Önálló, felelősségteljes, precíz munkavégzés.
Előnyt jelent ha a jelentkező:
Európai Unió által finanszírozott projektek végrehajtása során már szerzett tapasztalatot,
bíróságok ítélkezésével, igazgatásával kapcsolatos tapasztalattal rendelkezik.
A jelentkezéshez benyújtandó iratok, igazolások:
A jelentkezéshez részletes fényképes szakmai önéletrajzot (telefon és e-mail elérhetőség megjelölésével)) és motivációs levelet kell becsatolni.
Kérjük, hogy a motivációs levélben adjon árajánlatot a fent leírt szakmai tanácsadói feladatok ellátására vonatkozóan, úgy, hogy azt a feladat ellátásával kapcsolatban esetlegesen felmerülő valamennyi költsége (utazási költségek, adminisztratív költségek, stb.) beszámításával adja meg.
A jelentkezések értékelésének szempontjai:
A jelentkezők közül az összességében legelőnyösebb ajánlatot tevő jelentkezővel fog a Kúria megbízási szerződést kötni.
A jelentkezés, illetve az árajánlat benyújtásának határideje 2013. március 18. 12.00 óra.
A jelentkezést az international@kuria.birosag.hu címre kérjük megküldeni. A jelentkezéskor kérjük feltüntetni az ÁROP azonosító jelet.
A jelentkezéssel kapcsolatban bővebb felvilágosítás kérhető dr. Höltzl Lipót igazgató úrtól a 1/268-47-49-es telefonszámon, vagy a fent megadott e-mail címen.